176 sterf toe Boeing neerstortOpruimings- en ondersoekwerk op die ongelukstoneel is onderweg. (Foto: Mohammad Nasiri/AP) ŉ Oekraïnse vliegtuig met 176 mense aan boord het Woensdag neergestort kort nadat dit by die Iranse hoofstad Teheran opgestyg het. Iranse staatstelevisie het berig almal aan boord van die vliegtuig is dood. Die vliegtuig het van die Imam Khomeini- internasionale lughawe opgestyg toe ŉ brand in een van die enjins ontstaan het, het Kassem Biniaz, ŉ woordvoerder vir die land se departement van paaie en vervoer, gesê. Die vlieënier het beheer oor die vliegtuig verloor en dit het neergestort. Die vliegtuig het 167 passasiers en nege bemanningslede van verskeie lande aan boord gehad. Dit was onderweg na die Oekraïnse hoofstad, Kiëf. Vlugdata van die lughawe wys die Oekraïnse Boeing 737-800 van Kuraine International Airlines het opgestyg en bykans dadelik daarna opgehou om vlugdata uit te stuur, het FlightRadar24 berig. Die lugredery het nog nie kommentaar oor die voorval gelewer nie. Oekraïne se president, Wolodimir Zelenski, het sy medelye met die slagoffers se families betuig. Wrakstukke was wyd versprei oor ŉ landery, terwyl die slagoffers se liggame steeds tussen stukke van die vliegtuigwrak gesien kon word. Reddingswerkers met maskers het op die toneel geskarrel terwyl helikopters bokant die gebied gesirkel het. Die voorval kom net ure nadat Iran ŉ missielaanval geloods het wat twee weermagbasisse in Irak geteiken het. Die basisse huisves Amerikaanse magte en die aanval is gedoen in weerwraak vir die dood van die leier van die Revolusionêre Mag, genl.maj. Kassem Soleimani. Soleimani is Vrydag in ŉ Amerikaanse lugaanval dood. Die Boeing 737-800 is ŉ algemene tweemotorige straler wat vir kort- en mediumafstandreise aangewend word. Duisende van die vliegtuie is wêreldwyd in gebruik. Die model is in die laat 1990’s bekendgestel en is ŉ ouer model van die Boeing 737 MAX wat die afgelope tien maande gehok is ná twee dodelike ongelukke. Boeing, soos ander vliegtuigvervaardigers, verleen gewoonlik hulp tydens die ondersoek wanneer een van sy vliegtuie neerstort. In dié geval kan die ondersoek egter deur Amerikaanse sanksies belemmer word. Die sanksies is ingestel nadat pres. Donald Trump in Mei 2018 eensydig die VSA aan Teheran se kernkragooreenkoms met ander wêreldmoondhede onttrek het. Boeing en Airbus sou vliegtuie ter waarde van miljarde dollar aan Iran verkoop. Teheran sou sy uraanverryking staak in ruil daarvoor dat ekonomiese sanksies opgehef word. Trump se besluit het egter ŉ stokkie voor die transaksie gesteek. Weens dekade lange internasionale sanksies teen hom, het Teheran ŉ verouderde kommersiële vloot, en dodelike vliegongelukke kom gereeld voor.